SL Uradni list Evropske unije L 103/10

UREDBA (EU) št. 332/2014 EVROPSKEGA PARLAMENTA IN SVETA

z dne 11. marca 2014

o nekaterih postopkih za uporabo Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207 Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

v skladu z rednim zakonodajnim postopkom (1),

ob upoštevanju naslednjega:

(1) Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Srbijo na drugi strani (v nadaljnjem besedilu: SPS) je bil podpisan 29. aprila 2008 in sklenjen 22. julija 2013 (2). Veljati je začel 1. septembra 2013.

(2) Treba je določiti pravila o izvajanju nekaterih določb SPS in postopke za sprejetje podrobnih pravil o izvajanju.

(3) Za zagotovitev enotnih pogojev izvajanja SPS bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (3). Ker so izvedbeni akti del skupne trgovinske politike, bi bilo treba za njihovo sprejetje načeloma uporabiti postopek pregleda. Kadar je v SPS predvidena možnost, da se v izjemnih in kritičnih okoliščinah takoj začnejo uporabljati ukrepi, potrebni za obvladovanje položaja, bi morala Komisija takšne izvedbene akte sprejeti takoj. Komisija bi morala sprejeti izvedbene akte, ki se začnejo uporabljati takoj, kadar je to potrebno iz izredno nujnih razlogov v ustrezno utemeljenih primerih v zvezi z ukrepi, ki zadevajo kmetijske in ribiške proizvode.

(4) V SPS je določeno, da se nekateri kmetijski in ribiški proizvodi s poreklom iz Srbije lahko v Unijo uvozijo po znižani carinski stopnji in v okviru tarifnih kvot. Zato je treba uvesti določbe, ki urejajo upravljanje in pregled teh tarifnih kvot, da se omogoči njihova temeljita ocena.

(5) Če so ukrepi trgovinske zaščite potrebni, bi jih bilo treba sprejeti v skladu z Uredbo Sveta (ES) št. 260/2009 (4), Uredbo Sveta (ES) št. 1225/2009 (5) oziroma Uredbo Sveta (ES) št. 597/2009 (6).

(6) Kadar država članica Komisiji posreduje informacije o morebitnem primeru goljufije ali nezagotavljanju upravnega sodelovanja, bi bilo treba uporabljati ustrezno zakonodajo Unije, zlasti Uredbo Sveta (ES) št. 515/97 (7).

(7) Ta uredba vsebuje izvedbene ukrepe za SPS in bi se zato morala uporabljati od datuma začetka veljavnosti SPS.

(8) Z začetkom veljavnosti SPS je SPS nadomestil Začasni sporazum o trgovini in trgovinskih zadevah med Evropsko skupnostjo na eni strani in Republiko Srbijo na drugi strani (8) (v nadaljnjem besedilu: Začasni sporazum), ki je začel veljati 1. februarja 2010 ter je predvideval predčasni začetek veljavnosti trgovinskih in s trgovino povezanih določb SPS. Da bi zagotovili učinkovito uporabo in upravljanje tarifnih kvot, dodeljenih na podlagi Začasnega sporazuma in SPS, ter za zagotovitev pravne varnosti in enakega obravnavanja, kar zadeva odmero dajatev, bi se morale nekatere določbe te uredbe uporabljati od datuma začetka veljavnosti Začasnega sporazuma –

SPREJELA NASLEDNJO UREDBO:

Člen 1

Predmet urejanja

1. V tej uredbi so določeni pravila in postopki za sprejetje podrobnih pravil za izvajanje nekaterih določb Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (v nadaljnjem besedilu: SPS).

2. Vsa sklicevanja na določbe SPS v tej uredbi se, kjer je primerno, razumejo kot sklicevanja na ustrezne določbe Začasnega sporazuma.

Člen 2

Koncesije za ribe in ribiške proizvode

Komisija z izvedbenimi akti sprejme podrobna pravila za izvajanje člena 14 Začasnega sporazuma ter pozneje člena 29 SPS glede tarifnih kvot za ribe in ribiške proizvode. Ti izvedbeni akti se sprejmejo v skladu s postopkom pregleda iz člena 13(3) te uredbe.

Člen 3

Tarifna znižanja

1. V skladu z odstavkom 2 se stopnje preferencialnih dajatev zaokrožijo navzdol na prvo decimalko.

2. Preferencialna stopnja se šteje kot popolna oprostitev, kadar stopnja preferencialne dajatve, izračunana v skladu z odstavkom 1, doseže eno od naslednjih vrednosti:

(a) 1 % ali manj v primeru dajatev ad valorem;

(b) 1 EUR ali manj pri posameznem znesku posebnih dajatev.

Člen 4

Tehnične prilagoditve

Komisija z izvedbenimi akti sprejme spremembe in tehnične prilagoditve določb, sprejetih v skladu s to uredbo, ki so potrebne zaradi sprememb oznak kombinirane nomenklature in pododdelkov TARIC ali so posledica sklenitve novih ali spremenjenih sporazumov, protokolov, izmenjav pisem ali drugih aktov med Unijo in Republiko Srbijo. Ti izvedbeni akti se sprejmejo v skladu s postopkom pregleda iz člena 13(3).

Člen 5

Splošna zaščitna klavzula

Brez poseganja v člen 7 se takrat, kadar mora Unija sprejeti ukrep, določen v členu 41 SPS, Komisija z izvedbenimi akti sprejme ta ukrep. Ti izvedbeni akti se sprejmejo v skladu s postopkom pregleda iz člena 13(3) te uredbe, razen če je v členu 41 SPS določeno drugače.

Člen 6

Klavzula o pomanjkanju

Brez poseganja v člen 7 se takrat, kadar mora Unija sprejeti ukrep, določen v členu 42 SPS, Komisija z izvedbenimi akti sprejme ta ukrep. Ti izvedbeni akti se sprejmejo v skladu s postopkom pregleda iz člena 13(3) te uredbe.

Člen 7

Izjemne in kritične okoliščine

Kadar nastopijo izjemne in kritične okoliščine v smislu člena 41(5)(b) in člena 42(4) SPS, lahko Komisija v skladu s postopkom iz člena 13(4) te uredbe sprejme ukrepe, ki se začnejo uporabljati takoj, kakor je določeno v členih 41 in 42 SPS.

Člen 8

Zaščitna klavzula za kmetijske in ribiške proizvode

1. Ne glede na postopke, predvidene v členih 5 in 6 te uredbe, Komisija takrat, kadar mora Unija ukrepati, kakor je določeno v členu 32(2) ali členu 41 SPS, v zvezi s kmetijskimi in ribiškimi proizvodi, na zahtevo države članice ali na lastno pobudo odloči o potrebnih ukrepih, potem ko je, kjer je primerno, uporabila postopek predložitve iz člena 41 SPS. Navedene ukrepe Komisija sprejme z izvedbenimi akti. Ti izvedbeni akti se sprejmejo v skladu s postopkom pregleda iz člena 13(3) te uredbe.

V izredno nujnih primerih, tudi v primeru iz odstavka 2 tega člena, Komisija sprejme v skladu s postopkom iz člena 13(4) te uredbe izvedbene ukrepe, ki se začnejo uporabljati takoj.

2. Če Komisija prejme zahtevo države članice iz odstavka 1, o njej odloči:

(a) v treh delovnih dneh od prejema zahteve, kadar se ne uporablja postopek predložitve iz člena 41 SPS, ali

(b) v treh dneh po izteku tridesetdnevnega roka iz člena 41(5)(a) SPS, kadar se uporablja postopek predložitve iz člena 41 SPS.

Člen 9

Nadzor

Za namene izvajanja člena 32(2) SPS se vzpostavi nadzor Unije nad uvozom blaga s seznama v Prilogi V k Protokolu 3 k SPS. Uporablja se postopek iz člena 308d Uredbe Komisije (EGS) št. 2454/93 (9).

Člen 10

Damping in subvencije

Pri ravnanjih, zoper katera lahko Unija sprejme ukrepe iz člena 40(2) SPS, se o uvedbi protidampinških in/ali izravnalnih ukrepov odloča v skladu z določbami iz Uredbe (ES) št. 1225/2009 oziroma Uredbe (ES) št. 597/2009.

Člen 11

Konkurenca

1. Pri ravnanjih, za katera Komisija meni, da niso združljiva s členom 73 SPS, Komisija po preučitvi zadeve na lastno pobudo ali na zahtevo države članice odloči o ustreznem ukrepu iz člena 73 SPS.

V primerih pomoči se ukrepi iz člena 73(10) SPS sprejmejo v skladu s postopki, določenimi v Uredbi (ES) št. 597/2009.

2. Pri ravnanjih, zoper katera lahko Republika Srbija uporabi ukrepe proti Uniji na podlagi člena 73 SPS, Komisija po preučitvi zadeve odloči, ali je ravnanje v skladu z načeli iz SPS. Po potrebi sprejme ustrezne odločitve na podlagi meril, ki izhajajo iz uporabe členov 101, 102 in 107 Pogodbe.

Člen 12

Goljufija ali nezagotavljanje upravnega sodelovanja

1. Kadar Komisija na podlagi informacij, ki jih posreduje država članica, ali na lastno pobudo ugotovi, da so pogoji iz člena 46 SPS izpolnjeni, nemudoma:

(a) obvesti Evropski parlament in Svet ter

(b) o svoji ugotovitvi in objektivnih informacijah, na katerih ta temelji, uradno obvesti Stabilizacijsko-pridružitveni odbor in v okviru slednjega začne posvetovanja.

2. Komisija vsako obvestilo na podlagi člena 46(5) SPS objavi v Uradnem listu Evropske unije.

3. Komisija lahko z izvedbenimi akti, sprejetimi v skladu s postopkom pregleda iz člena 13(3) te uredbe, odloči, da začasno opusti ustrezno preferencialno obravnavo proizvodov, kakor je določeno v členu 46(4) SPS.

Člen 13

Postopek v odboru

1. Za namene členov 2, 4 in 12 te uredbe Komisiji pomaga Odbor za carinski zakonik, ustanovljen s členom 184 Uredbe (ES) št. 450/2008 Evropskega parlamenta in Sveta (10). Ta odbor je odbor v smislu Uredbe (EU) št. 182/2011.

2. Za namene členov 5 do 8 te uredbe Komisiji pomaga odbor, ustanovljen s členom 4 Uredbe (ES) št. 260/2009. Ta odbor je odbor v smislu Uredbe (EU) št. 182/2011.

3. Pri sklicevanju na ta odstavek se uporablja člen 5 Uredbe (EU) št. 182/2011.

4. Pri sklicevanju na ta odstavek se uporabljajo odstavki 1 do 4 člena 8 Uredbe (EU) št. 182/2011 v povezavi s členom 5 navedene uredbe.

Člen 14

Uradno obveščanje

Komisija, ki deluje v imenu Unije, je odgovorna za uradno obveščanje Stabilizacijsko-pridružitvenega sveta in Stabilizacijsko-pridružitvenega odbora, kot to zahteva SPS.

Člen 15

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. septembra 2013. Členi 2, 3 in 4 pa se uporabljajo od 1. februarja 2010.

Ta uredba je v celoti zavezujoča in se neposredno uporablja v vseh državah članicah. V Strasbourgu, dne 11. marca 2014 Za Evropski parlament Predsednik M. SCHULZ Za Svet Predsednik D. KOURKOULAS

(1) Stališče Evropskega parlamenta z dne 25. oktobra 2012 (še ni objavljeno v Uradnem listu) in stališče Sveta v prvi obravnavi z dne 28. januarja 2014 (še ni objavljeno v Uradnem listu). Stališče Evropskega parlamenta z dne 11. marca 2014 (še ni objavljeno v Uradnem listu).

(2) Sklep Sveta in Komisije 2013/490/EU, Euratom z dne 22. julija 2013 o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (UL L 278, 18.10.2013, str. 14). Sporazum je bil objavljen skupaj z navedenim sklepom v UL L 278, 18.10.2013. str. 16.

(3) Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).

(4) Uredba Sveta (ES) št. 260/2009 z dne 26. februarja 2009 o skupnih pravilih za uvoz (UL L 84, 31.3.2009, str. 1).

(5) Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51).

(6) Uredba Sveta (ES) št. 597/2009 z dne 11. junija 2009 o zaščiti proti subvencioniranemu uvozu iz držav, ki niso članice Evropske skupnosti (UL L 188, 18.7.2009, str. 93).

(7) Uredba Sveta (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje (UL L 82, 22.3.1997, str. 1).

(8) UL L 28, 30.1.2010, str. 1.

(9) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

(10) Uredba (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (Modernizirani carinski zakonik) (UL L 145, 4.6.2008, str. 1).